CELEX: 62008CN0051
Language: et
Date: 2008-02-12 00:00:00
Title: Kohtuasi C-51/08: 12. veebruaril 2008 esitatud hagi — Euroopa Ühenduste Komisjon versus Luksemburgi Suurhertsogiriik

24.5.2008   
            
            
               ET
            
            
               Euroopa Liidu Teataja
            
            
               C 128/19
            
         12. veebruaril 2008 esitatud hagi — Euroopa Ühenduste Komisjon versus Luksemburgi Suurhertsogiriik
   (Kohtuasi C-51/08)
   (2008/C 128/32)
   Kohtumenetluse keel: prantsuse
   Pooled
   
      Hageja: Euroopa Ühenduste Komisjon (esindajad: J.-P. Keppenne ja H. Støvlbæk)
   
      Kostja: Luksemburgi Suurhertsogiriik
   Hageja nõuded
   
               —
            
            
               tuvastada, et kuna Luksemburgi Suurhertsogiriik on sidunud notari kutsealal tegutsema hakkamise kodakondsuse nõudega ja jätnud üle võtmata direktiivi 89/48/EMÜ (1) notari kutseala suhtes, on Luksemburgi Suurhertsogiriik rikkunud EÜ asutamislepingust tulenevaid kohustusi, täpsemalt EÜ artikleid 43 ja 45, ning direktiivi 89/48/EMÜ vähemalt kolmeaastase kutseõppe läbimisel antavate kõrgharidusdiplomite tunnustamise üldsüsteemi kohta;
            
         
               —
            
            
               mõista kohtukulud välja Luksemburgi Suurhertsogiriigilt.
            
         Väited ja peamised argumendid
   Oma hagis heidab komisjon kostjale esiteks ette, et kuna viimane on kehtestanud kodakondsuse tingimuse notari kutsetegevusega tegelema hakkamisele ja tegelemisele, on ta ebaproportsionaalselt kahjustanud EÜ artiklis 43 ettenähtud asutamisvabadust. On selge, et EÜ artikli 45 alusel ei kohaldata asutamisvabadust käsitleva peatüki sätteid liikmesriigi sellise tegevuse puhul, mis on otseselt ja konkreetselt seotud avaliku võimu teostamisega. Komisjon leiab, et ülesanded, mida notarid Luksemburgi õiguse kohaselt täitma peavad, on avaliku võimu teostamisega niivõrd nõrgalt seotud, et need ei saa kuuluda selle artikli kohaldamisalasse ega õigustada vastavat asutamisvabaduse piiramist. Need ülesanded ei anna notaritele pädevust rakendada sunnimeetmeid ning seega võiks liikmesriigi seadusandja kehtestada kodakondsuse tingimusest vähem kitsendavad abinõud, näiteks seada asjaomastele ettevõtjatele ranged nõuded sellel kutsealal tegutsema hakkamiseks, näha ette konkreetsed kutsealased kohustused ja/või erikontrolli.
   Teise etteheitega väidab komisjon, et kostja on rikkunud oma kohustusi, jättes üle võtmata direktiivi 89/48/EMÜ notari kutseala suhtes. Kuna tegemist on reguleeritud kutsealaga, on direktiiv sellele täitelikult kohaldatav ning notaritelt nõutav kõrge kvalifikatsioonitase oleks lihtsasti tagatav sobivustesti või kohanemisaja abil.
   
      (1)  Nõukogu 21. detsembri 1988. aasta direktiiv 89/48/EMÜ vähemalt kolmeaastase kutseõppe läbimisel antavate kõrgharidusdiplomite tunnustamise üldsüsteemi kohta (EÜT 1989, L 19, lk 16; ELT eriväljaanne 05/01, lk 337).